Euroopan parlamentin päätöslauselma Romanian edistymisestä Euroopan unioniin liittymisen valmisteluissa (KOM(2004)0657 — C6-0151/2004 — 2004/2184(INI))



Virallinen lehti nro 226 E , 15/09/2005 s. 0353 - 0358



P6_TA(2004)0111 Romanian liittymisvalmistelujen edistyminen Euroopan parlamentin päätöslauselma Romanian edistymisestä Euroopan unioniin liittymisen valmisteluissa (KOM(2004)0657 — C6-0151/2004 — 2004/2184(INI)) Euroopan parlamentti, joka - ottaa huomioon komission vuoden 2004 määräaikaiskertomuksen Romanian edistymisestä Euroopan unioniin liittymisen valmisteluissa ja Euroopan komission strategia-asiakirjan laajentumisprosessin edistymisestä (KOM(2004)0657 — C6-0151/2004), - ottaa huomioon Kööpenhaminan ( 12. ja 13. joulukuuta 2002) ja Brysselin ( 12. ja 13. joulukuuta 2003) Eurooppa-neuvostojen puheenjohtajan päätelmät, - ottaa huomioon kaikki liittymisprosessin käynnistymisestä lähtien antamansa päätöslauselmat, - ottaa huomioon työjärjestyksen 45 artiklan, - ottaa huomioon ulkoasiainvaliokunnan mietinnön ja budjettivaliokunnan lausunnon (A6-0061/2004), A. ottaa huomioon, että Romania on tehnyt huomattavia ponnistuksia Euroopan unioniin liittymisen valmisteluissa, B. ottaa huomioon, että Romanian arvioinnissa pitäydytään tiukasti Kööpenhaminan arviointikriteereihin ja Helsingin Eurooppa-neuvoston ( 10.— 11. joulukuuta 1999) puheenjohtajan päätelmiin sekä periaatteeseen, jonka mukaan kutakin ehdokasmaata arvioidaan sen omien ansioiden mukaan, C. ottaa huomioon, että lisäponnistelut ovat välttämättömiä, erityisesti oikeus- ja sisäasioiden alalla korruption ja järjestäytyneen rikollisuuden torjunnassa sekä rajavalvonnassa, kilpailun alalla valtiontukikysymyksissä sekä ympäristön alalla lainsäädännön täytäntöönpanossa kaikilla aloilla sekä horisontaalisen lainsäädännön yhdenmukaistamisessa, Poliittinen tilanne ja kriteerit 1. toteaa, että Romania täyttää Kööpenhaminan poliittiset kriteerit, kuten komission kertomuksessa todetaan, ja on vahvistanut instituutioidensa vakautta niin, että ne takaavat demokratian, oikeusvaltioperiaatteen, ihmisoikeuksien sekä vähemmistöjen (unkarilaiset ja romanit) kunnioittamisen ja suojelun, mutta oikeuden ja julkishallinnon alalla toteutettavia uudistuksia on syvennettävä ja korruption vastaista taistelua tehostettava; 2. onnittelee Romaniaa sen edistymisestä hallinnon ja oikeuslaitoksen uudistamisessa sekä julkishallinnon hajauttamiselle ja politiikan koordinoinnille välttämättömän julkishallinnon uudistusstrategian käynnistämisestä; luottaa siihen, että Romania tiedostaa, että on ensiarvoisen tärkeää jatkaa hallinnollisia ja oikeudellisia uudistuksia, ja kiinnittää merkittävää huomiota näiden uudistusten systemaattiseen toteuttamiseen kaikilla aloilla; 3. kannustaa Romaniaa asettamaan etusijalle julkishallinnon nopean uudistamisen, sillä tämä on välttämätön edellytys Romanian Euroopan unioniin liittymisen onnistumiselle; kehottaa kiinnittämään erityistä huomiota julkishallinnon uudistamisesta toukokuussa 2004 esitetyn strategian määräysten täytäntöönpanoon ja erityisesti virkamiesten riittäviin palkkoihin, ansioihin perustuvaan ylenemiseen ja avoimiin kilpailuihin sekä parempaan johtamiseen ja koulutukseen; pitää tervetulleena helmikuussa 2004 hyväksyttyä virkamiesten ammattietiikkasäännöstöä; 4. pitää tervetulleena ponnisteluja, jotka Romania on toteuttanut hajauttamisen ja paikallishallinnon alalla, ja erityisesti toukokuussa 2004 esitettyä strategiaa; on kuitenkin huolissaan siitä, että Romania ei vielä ole ratkaissut ongelmia, jotka yksilöitiin komission asiasta vuonna 2003 esittämässä kertomuksessa; korostaa, että on tärkeä vahvistaa paikallistason hallinnollista kapasiteettia ja varainhoitoa siten, että samalla varmistetaan, että paikallishallinnolla on käytössään riittävästi tuloja sekä riittävät henkilöstöresurssit ja aineelliset resurssit; 5. myöntää, että parlamentin vaatimusten mukaisesti hätätilamääräysten käyttö on Romanian perustuslaissa rajoitettu poikkeuksellisiin tilanteisiin, mutta pahoittelee, että tosiasiassa turvautuminen tämän tyyppiseen käytäntöön ei ole vähentynyt; toistaa Romanian hallitukselle esittämänsä vaatimuksen, että se pidättäytyy hätätilamääräysten käytöstä ja käyttää tavanomaisia parlamentaarisia lainsäädäntökanavia; kehottaa esittämään selkeämmän ja yksityiskohtaisemman määritelmän sille, mitä "hätätilalla" tarkoitetaan hätätilamääräysten yhteydessä; 6. onnittelee Romaniaa lokakuussa 2003 täytäntöön pannusta maan perustuslain tarkistamisesta, joka on myötävaikuttanut parlamentaarisen prosessin rationalisoimiseen niin, että kahdella kamarilla on kullakin ensisijainen toimivalta erityyppisessä lainsäädännössä; katsoo, että ponnisteluja päätöksentekoprosessien ja lainsäädäntäprosessin parantamiseksi on jatkettava; 7. kehottaa Romaniaa ja erityisesti maan oikeuslaitosta soveltamaan täysimääräisesti tiedonvälityksen vapautta koskevia lakeja; kehottaa Romanian hallitusta ja parlamenttia helpottamaan viestinten harjoittamaa hallituksen ja parlamentin työn valvontaa lisäämällä lainsäädäntäprosessin avoimuutta; 8. katsoo, että toimittajien oikeudellinen tilanne on sananvapauden osalta parantunut, mutta on huolestunut tutkiviin toimittajiin kohdistuneiden vakavien väkivallantekojen lisääntymisestä ja vaatii ponnisteluja näiden tapausten selvittämiseksi; on huolissaan myös siitä, että useiden viestinnän alalla toimivien organisaatioiden taloudellinen tilanne on edelleen hyvin heikko, mikä puolestaan antaa viranomaisille mahdollisuuksia niiden painostamiseen; katsoo tältä osin, että lisätoimet ovat tarpeen, jotta ilmaisuvapauden täydellinen toteutuminen voidaan taata nykyistä paremmin; 9. kehottaa Romaniaa tehostamaan maan hallituksen hyväksymää strategiaa ja toimintasuunnitelmaa oikeuslaitoksen uudistamisen saattamiseksi päätökseen ja keskittymään hyväksyttyjen lakien konkreettiseen täytäntöönpanoon; pyytää Romaniaa järjestämään pikaisesti riittävät henkilöstöresurssit ja määrärahat lakien täytäntöönpanon tehokkuuden takaamiseksi; 10. pitää tervetulleena tähän mennessä toteutettuja toimenpiteitä, joilla on pyritty erottamaan täytäntöönpanovalta ja tuomiovalta toisistaan, kuten se, että oikeusministeriltä on poistettu valtuudet nimittää tuomareita tai myöntää ylennyksiä; on huolestunut komission päätelmästä, jonka mukaan äskettäinen virallinen selvitys olisi vahvistanut, että täytäntöönpanovalta pyrkii edelleen vaikuttamaan oikeusprosessien lopputuloksiin; toistaa vaatimuksensa oikeuslaitoksen riippumattomuuden ja ammattimaisuuden vahvistamisesta; kehottaa Romaniaa luomaan suotuisamman ympäristön tuomiovallan harjoittamiselle palkkaamalla lisää tuomareita ja tarjoamalla heille enemmän mahdollisuuksia jatkokoulutukseen esimerkiksi EU-maissa omaksuttujen parhaiden käytäntöjen avulla; kehottaa Romaniaa noudattamaan kaikkia komission määräaikaiskertomuksessa asiasta esitettyjä suosituksia todellisen oikeusvaltion luomiseksi; 11. kehottaa Romaniaa edistymään merkittävästi hajauttamisen ja paikallisen itsehallinnon alalla myöntämällä paikallisille viranomaisille enemmän ja riittävästi taloudellisia resursseja ja henkilöstöresursseja sekä nykyaikaistamalla työskentelymenetelmiä, korottamalla palkkoja ja tarjoamalla tehokasta koulutusta; 12. onnittelee maan hallitusta siitä, että se on hyväksynyt kolme lakia, jotka koskevat korkeimpaa tuomarineuvostoa, oikeuslaitoksen organisointia ja tuomarien asemaa; kehottaa maan hallintoviranomaisia aloittamaan näiden lakien, jotka tulivat voimaan 30. syyskuuta 2004 ja joiden tarkoituksena on parantaa merkittävästi oikeuslaitoksen riippumattomuutta ja tehokkuutta, soveltamisen myös käytännössä; 13. on huolissaan siitä, että vaikka komissio esitti huolestumisensa järjestäytymisvapautta koskevasta lainsäädännöstä, kansallisia vähemmistöjä edustavien vaihtoehtoisten poliittisten järjestöjen rekisteröitymiselle asetettiin huomattavia hallinnollisia esteitä, minkä vuoksi ne eivät pystyneet osallistumaan vaaleihin; 14. toteaa, että korruptio maassa on edelleen hyvin huolestuttavaa; pitää tältä osin hälyttävänä komission arviota, jonka mukaan Romaniassa nostetaan harvoin tulokseen johtavia syytteitä korruptiotapauksista, erityisesti kun on kyse korruptiosta korkealla tasolla; kehottaa Romanian hallitusta tehostamaan ponnistelujaan korruption — ja erityisesti korkealla tasolla esiintyvän korruption — torjumiseksi; kehottaa Romaniaa ryhtymään lisäponnisteluihin korruptioasioiden syyttäjänviraston vastuuvelvollisuuden lisäämiseksi ja sen riippumattomuuden ja tehokkuuden varmistamiseksi; pitää tervetulleena sitä, että Romania on reagoinut myönteisesti Euroopan parlamentin kehotukseen lisätä kansallisen korruptiontorjuntaviraston henkilöstöä, sekä maan myönteistä osallistumista Euroopan neuvoston korruption vastaisten valtioiden ryhmän (GRECO) toimintaan, ja kehottaa Romaniaa toteuttamaan lisää tämän suuntaisia toimenpiteitä; 15. kehottaa Romaniaa ihmiskaupan alkuperä-, kauttakulku- ja kohdemaana ryhtymään konkreettisiin toimiin ihmiskaupan torjumiseksi esimerkiksi Romanian kyseisten viranomaisten (rajavartiosto, poliisilaitos, syyttäjävirasto, ulkomaalaisvirasto, kansallinen pakolaisvirasto jne.) ja naapurimaiden vastaavien yksiköiden välistä yhteistyötä kehittämällä; pyytää Romaniaa toimittamaan vuosittain luotettavia tietoja, joiden perusteella torjunnan edistymistä voidaan seurata; 16. onnittelee Romaniaa sen heinäkuussa 2004 hyväksymästä toimintasuunnitelmasta, joka koskee Schengenin kriteerien hyväksymistä, ja kehottaa sitä panemaan toimintasuunnitelman pikaisesti ja täysimääräisesti täytäntöön, jotta se voi jouduttaa välineidensä, infrastruktuuriensa ja henkilöresurssiensa uudistamista sekä tehostaa Ukrainan, Moldovan ja Mustaanmeren vastaisten rajojensa valvontaa ja vartiointia; 17. onnittelee Romaniaa siitä, että se on reagoinut kansainvälisiin vetoomuksiin ja Euroopan parlamentin vaatimuksiin antamalla kansallista lainsäädäntöä lastensuojelun alalla ja tiukentamalla kansainvälistä adoptiota koskevaa sääntelyä; arvioi, että tämän uuden lainsäädännön asianmukainen soveltaminen parantaa entisestään lasten oikeuksien suojelua; uskoo siksi, että niiden täytäntöönpano olisi täysin taattava; muistuttaa, että kaikille tämän keskeytyksen vaikutuspiiriin kuuluville perheille on edelleen annettava vastaus, ja kannattaa näin ollen ajatusta perustaa lähiaikoina kansainvälinen komitea tarkastelemaan joitakin tapauksia; 18. kehottaa kiinnittämään erityistä huomiota laitoshoidosta poistuviin lapsiin ja nuoriin aikuisiin, joille on tarjottava riittävä integrointi ja tuki yhteisössä ja joita on suojeltava hyväksikäytöltä; 19. onnittelee Romaniaa siitä, että se on lähentänyt lainsäädäntöään Euroopan ihmisoikeustuomioistuimen käytäntöön säilöönottokeskuksissa tapahtuvien pahoinpitelyjen estämiseksi, mutta on huolestunut pahoinpitelytapauksista, joita yhä tulee ilmi poliisiasemilla, vankiloissa ja psykiatrisissa sairaaloissa; kehottaa Romanian viranomaisia tutkimaan tehokkaasti kaikki väärinkäytökset ja saattamaan ihmisoikeusrikkomuksista vastuussa olevat henkilöt oikeuden eteen; 20. on syvästi huolissaan siitä, että kehitysvammaisia pidetään mielivaltaisesti psykiatrisissa sairaaloissa, sekä sopimattomista olosuhteista ja sopivan hoidon puutteesta monissa psykiatrisissa sairaaloissa ja muissa kehitysvammaisten hoitolaitoksissa; kehottaa Romaniaa ratkaisemaan tämän tilanteen erityisen kiireellisesti ja varmistamaan, että sairaaloilla ja laitoksilla on riittävät resurssit hoitoa ja elinoloja varten; 21. ottaa huomioon, että romanien hyväksi laadittu toimintasuunnitelma, jolla pyritään syrjinnän torjumiseen, on pantu täytäntöön, mutta on huolissaan komission arviosta, jonka mukaan romanivähemmistöön kohdistuva väkivalta ja syrjintä on yhä hyvin yleistä jopa virallisissa instituutioissa; kehottaa Romanian hallitusta tehostamaan toimiaan tässä asiassa ja asettamaan etusijalle koulutuksen ja rakenteiden luomisen ja erityiset toimenpiteet syrjinnän torjumiseksi; pitää myönteisenä, että maahan on äskettäin perustettu romanien asioita käsittelevä kansallinen virasto; Taloudelliset kriteerit 22. antaa Romanialle tunnustusta komission kertomuksen johtopäätöksistä, joiden mukaan Romania täyttää toimivan markkinatalouden kriteerit ja on tarmokkaasti pannut täytäntöön rakenneuudistusohjelman, jonka avulla sen pitäisi pystyä selviytymään kilpailun ja markkinavoimien paineista unionissa; 23. kehottaa Romaniaa toteuttamaan toimia makrotaloudellisen vakauden tukemiseksi ja rakenteellisten uudistusten syventämiseksi; korostaa, että julkisen sektorin vajeen vähentäminen edellyttää, että taataan budjettikuri ja energiatuotteiden hintojen mukauttaminen kustannusvastaavuuden pohjalta sekä se, että valtionyritysten taloudellinen suorituskyky paranee; 24. kehottaa maan hallitusta saattamaan yksityistämisen päätökseen, ratkaisemaan tämän prosessin synnyttämät erimielisyydet ja lopettamaan pikaisesti elinkelvottomat yritykset; katsoo, että edistymistä on saatava aikaan oikeuslaitoksen ja julkishallinnon toiminnassa, jotta voidaan taata lain johdonmukainen ja ennakoitavissa oleva soveltaminen ja näin luoda yrityksille ja ulkomaisille sijoittajille suotuisa ympäristö; 25. muistuttaa, että köyhyys on Romaniassa edelleen erittäin vakava ongelma huolimatta tästä vitsauksesta kertovien indikaattorien lievästä laskusta vuosina 2003—2004; pitää tervetulleena Romanian hallituksen tekemää työtä ja sitä, että se on asettanut yhdeksi ensisijaisista tavoitteistaan köyhyyden ja sosiaalisen syrjäytymisen torjumisen ja edistynyt hyvin pyrkimyksissään yksilöidä tärkeimmät haasteet, joita ovat laitoksista pääsevät lapset, nuoret, joilla ei ole mahdollisuutta päästä työmarkkinoille, maatiloilla asuvat perheet, eläkeläiset, kodittomat ja romanit, ja kannustaa hallitusta etsimään näihin ongelmiin asianmukaisia poliittisia ratkaisuja; pitää tervetulleena sosiaaliavun tarjoamista koskevan lainsäädännön täytäntöönpanoa ja pyrkimystä saada kansalaisjärjestöt mukaan jakamaan tätä apua; kehottaa Romanian viranomaisia jatkamaan köyhyystilannetta koskevien tilastojen kehittämistä ja yhdessä komission kanssa laaditun sosiaalisen syrjäytymisen torjumiseen tähtäävän yhteisymmärryspöytäkirjan viimeistelyä; 26. onnittelee Romaniaa siitä, että se on hyväksynyt merkittävän määrän sosiaaliturvalainsäädäntöä, lisännyt julkisia menoja tällä alalla ja hyväksynyt vuosiksi 2003—2004 sosiaaliohjelman, jonka tavoitteena on edistää yhteisvastuullisuutta; korostaa samalla, että Romanian on toteutettava tähänastisia päättäväisempiä toimenpiteitä, jotta maahan voidaan perustaa uusia yrityksiä, jotka luovat perustan tulevalle hyvinvoinnille; kannustaa Romaniaa jatkamaan sosiaaliturvajärjestelmän uudistamista siten, että erityistä huomiota kiinnitetään terveyspalvelujen parantamiseen, mukaan luettuna mielenterveyspalvelujen kattava uudistaminen, sekä vammaisten sosiaalisen inkluusion varmistamiseen; Yhteisön säännöstöä koskevat kriteerit 27. katsoo, että Romania on yhdenmukaistanut lainsäädäntönsä yhteisön säännöstön kanssa useimmilla aloilla tyydyttävästi, ja toteaa, että jos maa jatkaa nykyistä vauhtia edistymisessään ja noudattaa sitoumuksiaan, sillä on hyvät mahdollisuudet viedä vaadittu yhteisön säännöstön saattaminen osaksi kansallista lainsäädäntöä päätökseen ennen suunniteltua liittymispäivää; 28. antaa Romanialle tukensa tämän ponnisteluissa vahvistaa hallinnollisia valmiuksiaan useimmilla yhteisön säännöstön aloilla; kiinnittää Romanian huomiota siihen, että pelkät lainsäädännön alan parannukset ja toimintasuunnitelmien laatiminen eivät riitä; toteaa, että täytäntöönpano- ja soveltamismekanismeja on luotava kaikilla aloilla; katsoo, että on ryhdyttävä erityisiin lainvalvonta- ja täytäntöönpanotoimiin sekä julkaistava vuosittain tarkkoja lukuja, joiden perusteella toimissa edistymistä voidaan arvioida; 29. kehottaa Romaniaa ryhtymään tarmokkaasti toimenpiteisiin, joita ei ole vielä saatettu osaksi kansallista lainsäädäntöä, tavaroiden vapaan liikkuvuuden, pääomien vapaan liikkuvuuden, tullin ja varainhoidon valvonnan aloilla; 30. kehottaa Romaniaa tehostamaan merkittävästi lainsäädännön täytäntöönpanoa kaikilla ympäristöalaan liittyvillä sektoreilla; pyytää Romaniaa parantamaan monialaisen lainsäädännön yhdenmukaistamista yhteisön säännöstön kanssa ympäristöalalla, erityisesti ilmanlaadun, jätehuollon, vedenlaadun ja luonnonsuojelun alalla sekä eräillä muilla aloilla; 31. tukee Romanian hallituksen pyrkimyksiä kehittää Tonavan suistoa Natura 2000 -alueena ja kehottaa komissiota osallistumaan näihin toimiin tukemalla tätä rajat ylittävänä toimenpiteenä Ukrainan kanssa sekä toimimalla välittäjänä ilmenneissä eturistiriidoissa, jotka voisivat muussa tapauksessa muodostaa esteen tämän Euroopan merkittävän luontoalueen täydelliselle suojelulle; 32. katsoo, että valtiontukien alalla Romanian viranomaisten on saavutettava vielä huomattavaa edistymistä lainsäädännön soveltamisessa; 33. kehottaa Romaniaa varmistamaan, että julkisia hankintoja ja tarjouspyyntömenettelyjä koskevia korkeatasoisia sääntöjä ja menettelyjä noudatetaan yhteisön säännöstön mukaisesti; 34. on yleisesti ottaen sitä mieltä, että yhteisön varoja hallinnoivien virastojen hallinnollisia valmiuksia ja täytäntöönpanokykyä on huomattavasti vahvistettava; katsoo, että maataloudessa Romanian on vielä vahvistettava Sapard-tukia hallinnoivan viraston hallinnollisia valmiuksia ja täytäntöönpanokykyä; 35. pyytää Romaniaa huolehtimaan sosiaali- ja työllisyyspolitiikan alalla siitä, että työsuojeluviranomaisilla on riittävät resurssit, jotta ne voivat varmistaa työterveyttä ja -turvallisuutta koskevan säännöstön asianmukaisen noudattamisen; kehottaa Romaniaa lisäksi keskittymään yritysilmapiirin parantamiseen; 36. kehottaa Romanian hallitusta parantamaan Euroopan sosiaalirahaston varojen käytön edellytyksiä ja samalla myös työllisyysstrategiaa koskevien toimenpiteiden rahoituksen vastaanottokykyä; 37. panee merkille, että Romanian lainsäädännön saattaminen yhteisön säännöstön mukaiseksi on edennyt suhteellisen tyydyttävästi energian, teollisuuden, tutkimuksen ja televiestinnän alalla; kehottaa kuitenkin maan hallitusta kiinnittämään suurempaa huomiota lainsäädännön täytäntöönpanoon teollisuuspolitiikan alalla ottaen huomioon alan rakenteelliset heikkoudet, jotka rajoittavat täytäntöönpanoedellytyksiä; katsoo, että energian toimitusvarmuuden turvaaminen on myös kiireellisesti tarpeen, koska tehottomien lämmitysjärjestelmien käytöstä poistaminen ja kannattamattomista hiilikaivoksista huolehtiminen ovat edelleen keskeisiä haasteita, jotka edellyttävät sosiaalisia toimenpiteitä työntekijöiden vaikeuksien helpottamiseksi, ja että televiestintäalan vapauttamista on arvioitava uudelleen; 38. toteaa, että Romania on vuonna 2004 saanut liittymistä valmistelevaa taloudellista tukea yhteensä noin 825 miljoonaa euroa, joista 405,3 miljoonaa euroa kansallisesta Phare-ohjelmasta, 158,7 miljoonaa euroa Sapard-ohjelmasta ja 289—343 miljoonaa euroa Ispa-ohjelmasta, ja että tuen kokonaismäärä on siis noin 1,4 prosenttia maan BKT:sta; 39. kehottaa Romaniaa jatkamaan ponnisteluja aluepolitiikassa ja rakennevälineiden koordinoinnissa, jotta se voi saattaa hallinnolliset valmiutensa sellaiselle tasolle, joka mahdollistaa rakennevälineiden täysimääräisen hyödyntämisen; 40. kehottaa Romaniaa kiinnittämään suurempaa huomiota lainsäädännön täytäntöönpanoon oikeus- ja sisäasioissa ja vahvistamaan lainvalvonnasta vastaavia virastoja ja laitoksia, joilla on edelleen pulaa henkilöstöstä ja koulutusvalmiuksista; kehottaa Romaniaa kiirehtimään omaisuuden palauttamista ja hyväksymään kirkkojen palauttamista koskevan lainsäädännön; 41. on syvästi huolissaan ympäristölukua varten sovituista pitkistä siirtymäajoista ja erityisesti Rosia Montanan kaivoshankkeesta, joka muodostaa vakavan ympäristöuhkan koko alueelle; Johtopäätökset 42. uskoo ja pitää mahdollisena, että jos Romania, neuvosto ja komissio jatkavat tarvittavia ponnistelujaan, neuvottelut voidaan saattaa nopeasti ja tyydyttävällä tavalla päätökseen vuoden 2004 loppuun mennessä, jotta liittymissopimus voidaan allekirjoittaa mahdollisimman varhain vuonna 2005 ja jotta se voi tulla voimaan 1. tammikuuta 2007; 43. muistuttaa, että Romaniaan sovelletaan samoja määräyksiä kuin Bulgariaan ja uusiin jäsenvaltioihin ja että siihen siksi voidaan soveltaa erityisiä suojalausekkeita vakavissa rikkomustapauksissa (vuoden 2003 liittymisasiakirjan 37, 38 ja 39 artiklan mukaisesti); 44. kiinnittää Romanian huomiota siihen, että kuten Bulgariaankin siihen voidaan lisäksi soveltaa erityistä suojamekanismia, jolloin komissio voi suosittaa neuvostolle, joka päättää asiasta yksimielisesti, että liittymistä lykätään yhdellä vuodella, jos komissio katsoo, että on olemassa vakava riski, että Romania ei kykene täyttämään liittymisen ehtona olevia sitoumuksiaan erityisesti yhteisön säännöstön täytäntöönpanossa ja Kööpenhaminan poliittisten kriteerien täyttämisessä; katsoo, että Romanian liittymisen on perustuttava sen ansioihin ja suorituksiin; 45. aikoo seurata tiiviisti liittymissopimuksen allekirjoittamisen ja tosiasiallisen liittymisen välisenä aikana tapahtuvaa kehitystä; kehottaa komissiota tätä varten edelleen tiedottamaan asiasta säännöllisesti parlamentille ulkoasiainvaliokunnan välityksellä; 46. kannustaa tämän vuoksi Romaniaa osoittamaan tinkimättömyyttä ja päättäväisyyttä kaikkien neuvotteluissa annettujen sitoumusten täyttämisessä; aikoo huolehtia siitä, että komissio ottaa käyttöön jatkuvan ja tiiviin seuranta- ja avustusmekanismin Romanian tukemiseksi tällä tiellä; *** 47. kehottaa puhemiestä välittämään tämän päätöslauselman neuvostolle ja komissiolle sekä Romanian hallitukselle ja parlamentille. --------------------------------------------------